**ORDENANÇA DE CONVIVÈNCIA DE VILADAMAT**

**CAPÍTOL I. CONTAMINACIÓ ACÚSTICA**

**Article 1.- Normes de conducta**

1. Tota activitat, ja sigui comercial, industrial, d’oci, turística o de qualsevol altra mena, que es desenvolupi al terme municipal de Viladamat, haurà d’adoptar les mesures oportunes per a adequar la producció de contaminació sonora als límits establerts a la normativa corresponent, especialment en el POUM de Viladamat, a les ordenances municipals reguladores corresponents i a la normativa sectorial vigent.

2. Les persones titulars dels establiments d’activitats de pública concurrència seran directament responsables d’adoptar mesures adequades per tal d’evitar actes incívics o molestos dins llurs locals, als seus accessos, així com a les terrasses, i col·laboraran amb les autoritats públiques en el manteniment de l’ordre públic i el descans veïnal.

3. Quan les persones titulars dels establiments d’activitats de pública concurrència no puguin evitar aquestes conductes, hauran d’avisar els cossos i forces de seguretat, per tal de mantenir l’ordre i la convivència ciutadana i hauran de col·laborar amb els agents de l’autoritat en tot moment.

4. Els establiments oberts al públic que estiguin dins l’àmbit d’aplicació de la Llei 11/2009, d’establiments públics i activitats recreatives, o normativa que la substitueixi, i que puguin emetre música mecànica o en directe, hauran de mantenir en tot moment les portes de l’establiment totalment tancades. En qualsevol cas s’hauran d’ajustar a les prescripcions que estableix el POUM de Viladamat, a les ordenances municipals reguladores corresponents i a la normativa sectorial vigent o l’equivalent que en el futur la pogués substituir. Serà preceptiva l’adopció de mesures correctores, com ara vestíbuls, contraportes o altres elements necessaris, a fi i efecte de garantir el compliment d’allò previst en el paràgraf anterior.

5. Els titulars dels establiments públics i activitats recreatives i el seu personal vetllaran perquè, a l’exterior dels seus establiments, no hi hagi acumulació innecessària de gent o es generin cues que provoquin sorolls o pertorbin el descans veïnal.

6.- Els establiments hotelers podran sol·licitar autorització per oferir sessions de ball o festes en els espais oberts del seu recinte i fins a les 24:00 hores, però limitades a la seva clientela. En sol·licitar l'autorització, s'acreditarà disposar d'un lloc adient, a l'interior del recinte hoteler, degudament delimitat en plànols que s'acompanyaran a la sol·licitud, sense que aquest emplaçament pugui ser modificat. Les autoritzacions quedaran subjectes a les següents condicions:

a) El volum del so generat s’haurà d’adequar als límits establers a l’autorització i s’haurà de disposar d’un limitador-enregistrador, per tal d’assegurar que no se superin aquests.

b) Els sistemes de megafonia i els equips de música amplificada de les instal·lacions a l’aire lliure han de ser direccionals, i han d’estar orientats cap a l’interior del recinte.

c) No podran celebrar-se dins el recinte hoteler autoritzat, cap tipus de sessions i/o espectacles diferents al que expressament s’ha autoritzat.

d) Qualsevol infracció dels termes en què s'atorguin les autoritzacions, serà sancionada adequadament, de conformitat a la normativa vigent. La reiteració en les infraccions podrà comportar la retirada de l’autorització.

**Conductes en els espais privats que pertorben el descans i la tranquil·litat de veïns o veïnes.**

Art. 2.- Normes de conducta.

1. Per tal d’establir una bona qualitat de vida dins els habitatges i altres espais de titularitat privada, s’haurà de mantenir un comportament dintre dels valors que exigeix la convivència ciutadana i el respecte vers els altres, no solament amb relació al veïnat més proper, sinó també en relació a les activitats a l’exterior i als edificis adjacents, per la qual cosa, la producció de sorolls s’haurà de mantenir dins dels límits admissibles, sense poder ultrapassar els establerts a la normativa específica.

2. L’acció municipal s’adreça especialment al control dels sorolls, al qual efecte la ciutadania ha de respectar el següent:

a) El volum de la veu humana o l’activitat directa de les persones s’ha de mantenir a nivells que no afectin la bona convivència.

b) El funcionament d’electrodomèstics de qualsevol classe, aparells de música, aire condicionat, ventilació, refrigeració, instruments musicals o acústics i similars a l’interior de l’habitatge s’ha d’ajustar als límits legalment establerts per tal d’evitar molèsties innecessàries a la resta.

3. Està especialment prohibida qualsevol activitat pertorbadora del descans aliè en l’interior dels habitatges, especialment entre les 24 hores i les 7 hores del dia següent.

4. Les reparacions domèstiques, obres, mudances, canvis de mobles, i similars s’efectuaran entre les 08:00 i les 21 hores dels dies laborables i entre les 10:00 hores i les 20:00 hores dels dies festius, excepte en els casos de força major.

5. Els espectacles, les activitats de lleure, musicals, recreatives i esporàdiques realitzades en espais privats quan puguin tenir repercussió en els espais públics o privats contigus, queden sotmeses a l'obtenció d'autorització municipal. L'Ajuntament determinarà com a condicions de l'autorització el nivell sonor així com l'horari d'inici i finalització de l'activitat.

**Règim Sancionador.**

Article3.- Règim de Sancions

1. L'incompliment del que disposa el present capítol constituirà una infracció lleu i serà sancionada amb una multa de 750 euros.

Article 4.- Intervencions específiques

1. En els casos en què sigui possible, es durà a terme un mesurament sonomètric a fi i efecte de comprovar si es superen els límits permesos en cada supòsit, d’acord amb la normativa específica.

En el supòsit que es requereixi la pràctica d’un mesurament sonomètric i aquest sigui negatiu atenent als límits legalment establerts, el sol·licitant haurà d’assumir-ne els costos.

2. En aquells casos en què el nivell o les característiques de les molèsties o dels sorolls siguin difícilment mesurables, aquestes hauran de ser constatades pels agents de l’autoritat, i descrites de forma motivada en la denúncia o acta amb criteris d’intencionalitat i desproporcionalitat per volum alt, de tal manera que aquests es puguin considerar com a excessius.